ธปท.ชงแก้กฎหมายให้กองทุนฟื้นฟูกลับมามาอุ้มแบงก์ล้ม
ธปท.เสนอแก้กฎหมายคืนอำนาจให้กองทุนฟื้นฟูฯ กลับมาคุมฐานะแบงก์ยามเกิดปัญหาต้องปิดกิจการ แต่จะไม่ใช้เงินรัฐบาลอย่างเดียว
2 ส.ค. 2559

ธปท.เสนอแก้กฎหมายคืนอำนาจให้กองทุนฟื้นฟูฯ กลับมาคุมฐานะแบงก์ยามเกิดปัญหาต้องปิดกิจการ แต่จะไม่ใช้เงินรัฐบาลอย่างเดียว 
นายวิรไท สันติประภพ ผู้ว่าการ ธนาคารแห่งประเทศไทย (ธปท.) กล่าวว่า ธปท.ได้เสนอให้มีการแก้ไขพระราชบัญญัติธนาคารแห่งประเทศไทย (พรบ.ธปท.) เพื่อแก้ไขกฎหมายให้กองทุนเพื่อการฟื้นฟูและพัฒนาระบบสถาบันการเงิน (กองทุนฟื้นฟูฯ) ในส่วนของมาตรา 19 ที่เกี่ยวกับการให้ความช่วยเหลือแก่สถาบันการเงินเมื่อประสบปัญหา เพื่อให้กองทุนฟื้นฟูฯสามารถเข้าไปจัดการดูแลปัญหา ในกรณีที่มีสถาบันการเงินปิดกิจการได้
"สาเหตุที่ให้กองทุนฟื้นฟูฯ กลับมามีบทบาท เข้ามาเป็นกลไกในการแก้ไขปัญหาฐานะแบงก์ได้อีก เพราะมีประสบการณ์ในช่วงวิกฤตปี 2540 มาก่อน แต่รูปแบบการช่วยคงต้องปรับบ้าง โดยจะดูบทเรียนที่เกิดขึ้นกับกรณีเกิดวิกฤตระบบสถาบันการเงินในยุโรปและสหรัฐฯมาปรับใช้ คือ ไม่ใช่การให้กู้ หรือเข้าไปซื้อหุ้นสถาบันการเงินแต่เพียงอย่างเดียว แต่จะให้มีการตั้งสถาบันการเงินเข้ามาด้วย เพื่อแยกหนี้ดี หนี้เสีย และควรให้ผู้ถือหุ้นกู้ร่วมรับผิดชอบด้วย ไม่ควรใช้เงินรัฐบาลอย่างเดียว"นายวิรไทกล่าว
ผู้ว่าการ ธปท. กล่าวว่า การเตรียมการดังกล่าวนี้ไม่ได้หมายความว่า ปัจจุบันระบบสถาบันการเงินในไทยมีปัญหา เป็นเพียงแค่เตรียมการสำหรับอนาคต เพื่อให้ระบบสถาบันการเงินของไทยพร้อมเข้าสู่การประเมินภายใต้โครงการ FSAP หรือโครงการประเมินภาคการเงิน ซึ่งเป็นโครงการความร่วมมือระหว่างกองทุนการเงินระหว่างประเทศ (IMF) และธนาคารโลก (World Bank) ในปี 2560